La IX Carrera solidària ‘Con otra mirada’ es disputa a Sagunt el dissabte 28 d'octubre
24 d’octubre 2023

![](/media/zwbn5ku0/img_6701_c.jpg?width=850&height=566.6666666666666)

L'Ajuntament de Sagunt ha anunciat que la IX edició de la Carrera solidària ‘Con otra mirada’ es disputarà dissabte que ve, 28 d'octubre, a les 17.30 hores. Tots els beneficis d'esta iniciativa, impulsada pel Grup Espiga i en la qual col·labora la Regidoria d'Activitat Física, Salut i Esports, es destinaran a quatre projectes de voluntariat social pertanyents a Càritas i l'Associació La Casa Nova.

A l'acte de presentació de la IX Carrera solidària ‘Con otra mirada’ ha assistit el regidor d'Activitat Física, Salut i Esports, Javier Timón, així com els voluntaris del Grup Espiga, Jaime Llopis, María Rochina i María Losa.

Més enllà d'agrair el foment de l'activitat física i els hàbits de vida saludables, Timó ha incidit en què: «**La vostra actitud solidària engrandix més eixa labor d'ajudar a totes les persones que ho necessiten i que no disposen de recursos. Això és el que li trasllada vertadera importància a tot el que feu**». El regidor ha finalitzat el seu discurs fent una crida a la «**participació massiva**» de tota la ciutadania: «**Crec que es donen tots els elements per a gaudir, d'una banda, d'una jornada d'activitat física per zones que compten amb tot l'encant de la nostra ciutat i, en paral·lel, secundar totes eixes activitats de voluntariat que són tan necessàries**».

Per la seua banda, el voluntari Jaime Llopis ha avançat les dades de participació: «**La inscripció estarà oberta fins a este dijous o fins a esgotar els dorsals. Ara com ara tenim 450 inscrits en la carrera de 5 km, uns 150 o 200 en la carrera de 10 km i uns 150 dorsals zero**».

El recorregut de la carrera solidària s'ha dissenyat perquè tot tipo de corredors i corredores puguen participar. D'esta manera, es disputarà una prova de 5 km no competitiva per als esportistes principiants i una carrera de 10 km orientada a corredors experts. Malgrat no existir una edat mínima per a participar en la prova de 5 km, els menors de 12 anys hauran d'anar acompanyats d'un adult. Mentre que l'edat mínima per a competir en la carrera de 10 km s'ha establit en 16 anys.

La plaça Cronista Chabret serà l'eixida i meta de totes dos proves i l'itinerari consistirà en un traçat interurbà en el qual es potencien tres zones importants de la ciutat: el barri antic, la zona nord de Palància i la vista sud del castell. Cal esmentar que la Regidoria d'Activitat Física, Salut i Esports col·labora en l'organització de la IX Carrera solidària ‘Con otra mirada’.

La quota d'inscripció a la IX Carrera solidària ‘Con otra mirada’ és de 12 euros i el 100% dels diners recaptats es destinarà a quatre causes socials. De manera que s'ha habilitat un dorsal zero per a totes aquelles persones que desitgen col·laborar, però no vulguen participar en la carrera.

Per a ampliar la informació sobre les inscripcions, el recorregut, el reglament, els trofeus i obsequis, així com sobre els projectes solidaris, pot consultar la pàgina web del Grup Espiga: [https://www.grupoespiga.org/con-otra-mirada/carrera-solidaria](https://www.grupoespiga.org/con-otra-mirada/carrera-solidaria).

![](/media/eoaajlnw/media_c.jpg?width=601.1261261261261&height=850)

*   [](http://www.facebook.com/sharer.php?u=https://aytosagunto.es/va/actualitat/la-ix-carrera-solidaria-con-otra-mirada-es-disputa-a-sagunt-el-dissabte-28-d-octubre/ "Facebook")
*   [](http://twitter.com/share?url=https://aytosagunto.es/va/actualitat/la-ix-carrera-solidaria-con-otra-mirada-es-disputa-a-sagunt-el-dissabte-28-d-octubre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-ix-carrera-solidaria-con-otra-mirada-es-disputa-a-sagunt-el-dissabte-28-d-octubre/ "Linked In")
*   [](mailto:?body=https://aytosagunto.es/va/actualitat/la-ix-carrera-solidaria-con-otra-mirada-es-disputa-a-sagunt-el-dissabte-28-d-octubre/)